3500 emigrantë zbarkojnë në Greqi
Në më pak se pesë orë rreth 3500 emigrantë zbarkojnë me anije në portin e Pireut
Dy tragete të vendosura në dispozicion nga autoritetet greke transportuan sot rreth 3500 emigrantë nga ishulli Lesbos drejt portit të Pireut. Ndërkohë që Greqia vazhdon të përballet me krizën e saj më të thellë ekonomike, refugjatët e shumtë që zbarkojnë në ishujt grekë të detit Egje kanë rënduar infrastrukturën e kufizuar. Trageti i dytë në pak orë solli 1980 emigrantë nga ishulli Lesbos, në Detin Egje, drejt portit të Pireut. Trageti “Blue Star Patmos” është një ndër tre anijet e vendosura në dispozicion për të lehtësuar barrën e emigrantëve të shumtë që mbërrijnë nga Turqia në ishullin verilindor Lesbos. Pjesa më e madhe janë sirianë, afganë dhe irakianë që i largohen luftës dhe varfërisë. Një nga katër milionë sirianët që janë larguar nga vendi është edhe 18-vjeçari Hammad, nga qyteti Aleppo, i cili iu gëzua mbërritjes në portin e Pireut. Pak orë më parë mbërriti një tjetër anije me 1702 burra, gra dhe fëmijë, të cilët u transportuan drejt autobuzëve për të vazhduar udhëtimin drejt Evropës veriore. thotë një refugjat nga Afganistani. Fluksi i refugjatëve drejt Evropës nga Lindja e Mesme dhe Afrika Veriore nuk po jep shenja rënieje, ndërkohë që Bashkimi Evropian po përpiqet të përballet me krizën më të rëndë të emigracionit që nga Lufta e Dytë Botërore. Ndërkohë që Greqia vazhdon të vuajë krizën e saj më të thellë ekonomike, asaj i mungon infrastruktura e duhur për t’u përballur me fluksin e emigrantëve që mbërrijnë në ishujt Lesbos, Kos dhe Chios, në detin Egje. Sipas agjensisë së refugjatëve të OKB-së, prurjet prej 8 mijë emigrantë në ditë drejt Evropës, janë vetëm maja e ajsbergut dhe agjensia ka bërë thirrje për dhënien fund të luftës civile në Siri, gjë që do të parandalonte prurjet e mëtejshme të refugjatëve.